รฟท.ชง 3 ทางแก้ปัญหาจุดตัดรถไฟแหลมฉบัง-ฉะเชิงเทรา
รฟท.เตรียมเสนอ 3 ทางเลือกแก้ปัญหาจุดตัดถนนกับรถไฟทางคู่ ฉะเชิงเทรา-แหลมฉบัง
30 ม.ค. 2553

รฟท.เตรียมเสนอ 3 ทางเลือกแก้ปัญหาจุดตัดถนนกับรถไฟทางคู่ ฉะเชิงเทรา-แหลมฉบัง
นายยุทธนา  ทัพเจริญ  ผู้ว่าการการรถไฟแห่งประเทศไทย (รฟท.) เปิดเผยถึงความคืบหน้า  การแก้ไขปัญหาจุดตัดถนนกับโครงการรถไฟทางคู่ เส้นทางฉะเชิงเทรา-แหลมฉบัง ว่า โครงการดังกล่าวมีระยะทาง 78 กม. และจำเป็นต้องมีจุดตัดเชื่อมชุมชนประมาณ 50-60 จุด ซึ่งได้ข้อสรุปแนวทางแก้ปัญหาเป็น 3 วิธี  คือ การสร้างสะพานข้ามทางรถไฟ ซึ่งจะใช้งบก่อสร้าง 100-350 ล้านบาทต่อจุด หรือคิดเป็นกว่า 5,000 ล้านบาท ซึ่งถือว่าใช้งบประมาณสูงเกินไปเมื่อเทียบกับมูลค่าโครงการ
วิธีที่ 2 การสร้างทางลอดเป็นจุดขนาดความกว้างประมาณ 3 เมตร สูง 10 เมตร ใช้งบประมาณก่อสร้างจุดละ 30-40 ล้านบาท  และวิธีที่ 3 จะทำสะพานเหล็กข้าม ซึ่งจะใช้งบประมาณประมาณ 3 ล้านบาทต่อจุด ซึ่งจะใช้วิธีในการดำเนินการแบบใด จะต้องมีการเจรจากับชุมชน ก่อนที่จะนำข้อสรุปเสนอให้คณะกรรมการที่ตั้งขึ้นมาแก้ปัญหา ซึ่งมีนายสุพจน์ ทรัพย์ล้อม ปลัดกระทรวงคมนาคม เป็นประธาน พิจารณาชี้ขาดอีกครั้ง โดย รฟท. เห็นว่า การแก้ปัญหาจุดตัด ควรใช้งบประมาณไม่เกิน 1,000 ล้านบาท